"กิตติพันธ์"ข้ามห้วยขึ้นเป็นซีอีโอแบงก์ซีไอเอ็มบีไทย
"กิตติพันธ์ อนุตรโสตถิ" ย้ายข้ามห้วยจากธนาคารกรุงไทย ขึ้นเป็นกรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย คนใหม่ มีผล 19 ต.ค.นี้
14 ก.ย. 2559

"กิตติพันธ์ อนุตรโสตถิ" ย้ายข้ามห้วยจากธนาคารกรุงไทย ขึ้นเป็นกรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย คนใหม่ มีผล 19 ต.ค.นี้
รายงานข่าว ระบุว่า ธนาคารซีไอเอ็มบี ไทย ได้รับอนุญาตจากธนาคารแห่งประเทศไทย ธปท. ให้แต่งตั้งนายกิตติพันธ์ อนุตรโสตถิ ดำรงตำแหน่งเป็นกรรมการผู้จัดการใหญ่และประธานเจ้าหน้าที่บริหารของซีไอเอ็มบี ไทย โดยจะดำรงตำแหน่งแทนนายสุภัค ศิวะรักษ์ ซึ่งแจ้งความประสงค์จะขอเกษียณอายุ
นายกิตติพันธ์จะเข้าร่วมงานกับธนาคารซีไอเอ็มบี ไทย ในตำแหน่งกรรมการผู้จัดการใหญ่และประธานเจ้าหน้าที่บริหารในวันที่ 19 ตุลาคม 2559 โดยนายสุภัคจะได้รับแต่งตั้งเป็นที่ปรึกษาประธานเจ้าหน้าที่บริหาร กลุ่มซีไอเอ็มบี มีผลตั้งแต่วันที่ 19 ตุลาคม 2559 เป็นต้นไป   ในการนี้  ได้มีการกำหนดแผนรองรับเพื่อให้แน่ใจว่าการส่งมอบงานของผู้บริหารระดับสูงดังกล่าวจะดำเนินไปอย่างราบรื่น ทั้งนี้ นายสุภัคได้ดำรงตำแหน่งกรรมการผู้จัดการใหญ่และประธานเจ้าหน้าที่บริหารของธนาคารมาเป็นระยะเวลา 7 ปี โดยได้ดำเนินการแก้ไขประเด็นปัญหาต่างๆที่เคยเกิดขึ้นในอดีต รวมถึงสร้างแผนกลยุทธ์ใหม่ให้กับธนาคาร
สำหรับ ก่อนหน้านี้ นายกิตติพันธ์ ดำรงตำแหน่ง รองกรรมการผู้จัดการใหญ่ ธุรกิจขนาดใหญ่ ธนาคารกรุงไทย และรักษาการผู้บริหารสายงาน สายงานธุรกิจขนาดใหญ่ 2 และรักษาการผู้บริหารกลุ่ม กลุ่ม Debt Capital Market ธุรกิจขนาดใหญ่ ธนาคารกรุงไทย โดยเคยดำรงตำแหน่ง ผู้ช่วยผู้จัดการใหญ่อาวุโส ผู้บริหารสายงานธุรกิจขนาดใหญ่ ธนาคารไทยพาณิชย์ และ เป็นกรรมการบริหารและผู้จัดการทั่วไป - JPMorgan Chase Bank, N.A., Bangkok Branch